Miar sin also nochara 20 stündiga  Busfahrt in Kapstadt akho. Mitama völlig übertüürta Taxi simmer vom Bahnhof zu üserem Hotel gfahra. Das hemmer bim Dani im Internet buacht gha. Das Hotel het sogar 4 Stern…Luxusrucksacktouris simmer   . Am erschta Tag hemmer denn echt nümma viel gmacht. Miar sind biz in Fitnessruum (jo richtig gläsa!!) öppa a halbstund uf z Laufband bzw. uf z Velo. Biz bewega het eifach guat tua noch dera Busfahrt. Dr  Tag vorher simmer jo au vo Rundu uf Windhoek gfahra (öppa 8 Stund). Z Auto hemmer döt denn locker abgeh und sind direkt in dä Bus gstiega. Am Obig hemmer au grad im Reschti vom Hotel gessa. Das isch so na Rindsfiletspezialreschti. Echt dr Hammer (dia hend döt kei Schwinigs - gell Römi). Miar hend denn a rechts Stuck Fleisch vertruckt und a supertüüra Wii gsoffa. De isch würkli Super gsi. Aber d Priska het sich grad Sorga um z Budget gmacht. Er isch öppa 70 Stutz gsi. Nit alli Welt..aber jeda Tag got das  halt scho nit. Man gönnt sich jo sonst nix…